मंत्री ने कहा- कार्यकर्ता ऐसे लोगों का साथ न दें; रंधावा को डैमेज कंट्रोल का टास्क
Rajasthan Congress Leader Sachin Pilot Anshan - In Charge Sukhjinder Singh Randhawa Jaipur Meeting Schedule. पूर्व डिप्टी सीएम सचिन पायलट कल अपने समर्थक कार्यकर्ताओं के साथ जयपुर के शहीद स्मारक पर दिन भर अनशन करेंगे। पायलट ने वसुंधरा राजे के सीएम रहते हुए घोटालों पर कार्रवाई नहीं होने को मुद्दा बनाकर अनशन की घोषणा की है।
पूर्व डिप्टी सीएम सचिन पायलट मंगलवार को अपने समर्थक कार्यकर्ताओं के साथ जयपुर के शहीद स्मारक पर दिनभर अनशन करेंगे। पायलट ने वसुंधरा राजे के सीएम रहते हुए घोटालों पर कार्रवाई नहीं होने को मुद्दा बनाकर अनशन की घोषणा की है। पायलट अपने अनशन में समर्थक मंत्रियों और विधायकों को साथ नहीं रखेंगे। मंत्री और विधायकों को साथ रखने की जगह आम समर्थकों को साथ रखेंगे।
उधर, राजस्व् मंत्री रामलाल जाट ने कहा- सीएम एक हाथ दीवार बनाते हैं और एक आदमी गलत बयान देकर दो हाथ गिरा देता है। इसका मतलब क्या होता है? कांग्रेस कार्यकर्ता ऐसे लोगों का साथ नहीं दें।
पायलट के अनशन में शामिल होने के लिए प्रदेशभर से उनके समर्थक जयपुर पहुंचेंगे। पायलट समर्थक नेताओं और विधायकों ने कल ही समर्थकों को जयपुर पहुंचने का मैसेज दे दिया था।
मंत्री-विधायकों को दूर रखने के पीछे रणनीति 
सचिन पायलट ने समर्थक मंत्री और विधायकों को रणनीति के तहत अनशन से दूर रखने का फैसला किया है। समर्थक विधायकों के अनशन पर बैठने से उनकी गिनती होती। इसमें दो तरह के नुकसान थे। इससे गहलोत और पायलट के समर्थक विधायकों की तुलना होती। संख्या बल किसके पास ज्यादा है, यह बात उठती। दूसरा, इसे बगावत से जोड़कर देखा जाता। इस वजह से पायलट ने आम समर्थकों के साथ अनशन करने की रणनीति अपनाई है।
प्रभारी रंधावा कल जयपुर पहुंचकर पायलट प्रकरण में फीडबैक लेंगे 
सचिन पायलट के अनशन की घोषणा के बाद से कांगेस की अंदरूनी सियासत फिर गर्मा गई है। प्रदेश प्रभारी सुखजिंदर रंधावा पायलट मामले में डैमेज कंट्रोल के लिए मंगलवार दोपहर जयपुर पहुंच रहे हैं। रंधावा सीएम अशोक गहलोत और कांग्रेस प्रदेशाध्यक्ष गोविंद सिंह डोटासरा से बैठक करके इस मामले में डैमेज कंट्रोल की कोशिश करेंगे।
अनशन से एक दिन पहले पायलट ने ट्वीट कर राजस्थान के स्वाभिमान की बात की...
मंत्री जाट बोले- सीएम एक हाथ दीवार बनाते हैं, एक आदमी गलत बयान से दो हाथ गिरा देता है
सचिन पायलट के अनशन पर राजस्व मंत्री रामलाल जाट ने नाम लिए बिना तल्ख बयान दिया है। रामलाल जाट ने कहा- अशोक गहलोत काली कोठरी मेें भी बेदाग हैं। भ्रष्टाचार पर उन्होंने कार्रवाई की है। अब भ्रष्टाचार का मुद्दा उठाया है तो कार्रवाई हो जाएगी, पहले भी कार्रवाई होती रही है।
अनुशासन में रहकर बात करें तो बेहतर होता है। हम चुनाव में जा रहे हैं। चुनाव में जाएंगे तो मैं तो सीएम का दावेदार हूं नहीं। जो सीएम के दावेदार हैं, उनको सोचना चाहिए कि अशोक गहलोत को आलाकमान ने मुख्यमंत्री बना रखा है। सीएम एक हाथ दीवार बनाते हैं और एक आदमी गलत बयान देकर दो हाथ गिरा देता है। इसका मतलब क्या होता है? कांग्रेस कार्यकर्ता ऐसे लोगों का साथ नहीं दें।
सरकार ने इतना शानदार बजट दिया है। राहुल गांधी की शानदार यात्रा निकली है। हम सरकार के कामों को आगे बढ़ाने के लिए प्रचार करेंगे तो जीतकर आएंगे। इसकी जगह कुछ लोगों को दर्द हो रहा है। मैं डरने वालों में नहीं हूं। मैं 27 साल से सरकारी गाड़ी में हूं। जनता के प्यार के बल पर जीतकर आ रहा हूं। मैं किसी की मेहरबानी से नहीं जीता हूं, इसलिए ठोककर सही बात कहूंगा।
पवन खेड़ा ने कहा- विधायकों को खरीदकर सरकार गिराने की साजिश की भी जांच चल रही है
सचिन पायलट के बीजेपी राज के करप्शन की जांच नहीं करने के आरोपों पर कांग्रेस ​मीडिया सेल के प्रमुख पवन खेड़ा ने कहा- जांच तो हो रही है। यह कहना गलत है कि जांच नहीं हो रही है। राजस्थान बीजेपी के बड़े नेता गजेंद्र सिंह शेखावत के खिलाफ संजीवनी घोटाले में जांच चल रही है।
राजस्थान में किस तरह से कोविड के दौरान हमारे विधायकों को खरीदकर चुनी हुई सरकार को गिराने की साजिश रची गई, उसकी भी जांच चल रही है। हर पहलू पर जांच हो रही है। सरकार गिराने की साजिश में भाजपा के कौन-कौन नेता शामिल थे, उनके तार कहां का जुड़े हुए हैं। यह कहना ठीक नहीं होगा कि जांच नहीं हो रही है, जांच हो रही है ।
किसी को शिकायत है तो प्रभारी महासचिव से बात करें 
खेड़ा ने कहा- किसी को भी अगर शिकायत है तो उन्हें हमारे वहा प्रभारी महासचिव हैं, उनसे बात करनी चाहिए। गजेंद्र शेखावत के विषय में जो जांच हो रही है उस पर जोर देने के अलावा हम उसकी प्रोग्रेस भी बता रहे हैं। आने वाले महीने में कुछ और भी आपको जानकारी मिलेगी।
राजस्थान के मामले में एआईसीसी की ओर से बयान आ चुका है, इसके अलावा आज कुछ कहना उचित नहीं होगा। हमारे प्रभारी महासचिव जो भी विचार विमर्श करना होगा, वह कर रहे हैं। प्रभारी महासचिव लगातार राजस्थान के नेताओं से संपर्क में रहते हैं।
गहलोत समर्थक का पायलट पर निशाना, कहा- कांग्रेस का नुकसान कर रहे हैं पायलट
सचिन पायलट के अनशन पर बैठने की घोषणा के बाद अब गहलोत समर्थकों ने भी पलटवार शुरू कर दिया है। गहलोत समर्थक बंजर भूमि विकास बोर्ड के अध्यक्ष संदीप चौधरी ने ट्वीट करके पायलट पर निशाना साधा है। संदीप चौधरी ने लिखा- घर की बात घर में होनी चाहिए, सड़क पर नहीं। सचिन पायलट को शिकायत है तो प्रभारी सुखजिंदर सिंह रंधावा या अध्यक्ष म​ल्लिकार्जुन खड़गे से बात करनी चाहिए। ऐसा ना करके वो कांग्रेस का नुकसान कर रहे हैं।
अनशन की घोषणा के बाद सचिन पायलट ट्विटर पर ट्रेंड 
​कांग्रेस के विपक्ष में रहते हुए बीजेपी राज पर करप्शन के आरोपों पर अब तक कार्रवाई नहीं होने के मुद्दे पर कल अनशन की घोषणा करने के बाद से सचिन पायलट ट्विटर पर ट्रेंड कर रहे हैं। आज भी सचिन पायलट ट्रेंड कर रहे हैं। पायलट के समर्थन में उनके समर्थक ट्वीट कर रहे हैं। विरोधी और समर्थकों के बीच ट्विटर पर नोकझोंक पर भी चल रही है।
पायलट ने कल कहा था- वसुंधरा से मिलीभगत के आरोप लगते हैं
सचिन पायलट ने कल प्रेस कॉन्फ्रेंस करके कहा था कि मैंने मुख्यमंत्री गहलोत को पूर्व CM वसुंधरा राजे के समय हुए घोटालों पर कार्रवाई को लेकर दो बार चिट्ठी लिखी, लेकिन गहलोत ने कोई एक्शन नहीं लिया। वसुंधरा सरकार में हुए भ्रष्टाचार पर कार्रवाई नहीं की गई। जबकि विपक्ष में रहते हुए हमने यह वादा किया था कि जांच कराई जाएगी।
चुनाव को 6-7 महीने बचे हैं, विरोधी भ्रम फैला सकते हैं कि कहीं कोई मिलीभगत तो नहीं है, यह साबित करने के लिए जल्दी कार्रवाई करनी होगी। ताकि कांग्रेस कार्यकर्ताओं को लगे कि हमारी कथनी और करनी में कोई अंतर नहीं है। क्या कारण है कि बार-बार सत्ता में आने के बावजूद हम विपक्ष में रहते जो आरोप लगाते हैं, उन पर कोई कार्रवाई नहीं करते। हम दोबारा जब चुनाव में जाएंगे तो हमारी बात पर कोई यकीन करे, इसलिए जरूरी है कि हम कोई एक्शन लें।
ये भी पढ़ें...
लंबी चुप्पी के बाद पायलट का गहलोत पर हमला क्यों?:अनशन की घोषणा के पीछे क्या रणनीति, गहलोत-वसुंधरा की मिलीभगत का मुद्दा उठाकर किसको साधा
राजस्थान के पूर्व डिप्टी CM सचिन पायलट ने भाजपा राज में हुए करप्शन के खिलाफ कार्रवाई नहीं होने के मुद्दे पर अनशन की घोषणा करके सरकार पर सवाल खड़े कर दिए हैं। पायलट ने रविवार को प्रेस कॉन्फ्रेंस करके जिस अंदाज में मुख्यमंत्री अशोक गहलोत को घेरा है, इसे कांग्रेस में फिर नई लड़ाई की शुरुआत के तौर पर देखा जा रहा है। (पूरी खबर पढ़ें)